b'\n_START_ARTICLE_\nEero Manninen\n_START_PARAGRAPH_\nEero Manninen (27. hein\xc3\xa4kuuta 1914 Voikoski \xe2\x80\x93 1999 Helsinki) oli suomalainen veistonopettaja ja siluettitaiteilija, joka kes\xc3\xa4isin leikkasi Helsingin Linnanm\xc3\xa4en huvipuistossa k\xc3\xa4vij\xc3\xb6iden siluetteja l\xc3\xa4hes nelj\xc3\xa4 vuosikymment\xc3\xa4, vuosina 1955\xe2\x80\x931992. Siluettien m\xc3\xa4\xc3\xa4r\xc3\xa4 lasketaan sadoissa tuhansissa._NEWLINE_Manninen oli usein mukana my\xc3\xb6s ulkomailla j\xc3\xa4rjestetyiss\xc3\xa4 Helsinki-aiheisissa n\xc3\xa4yttelyiss\xc3\xa4, joissa h\xc3\xa4n leikkasi siluetteja n\xc3\xa4yttelyvieraista._NEWLINE_Eero Manninen toimi veistonopettajana ensin Helsingin Kaisaniemen kansakoulussa ja sitten Maunulan koulussa._NEWLINE_Mannisen ty\xc3\xb6t\xc3\xa4 Linnanm\xc3\xa4en siluetinleikkaajana jatkoi l\xc3\xa4hes kaksi vuosikymment\xc3\xa4, vuodesta 1988 vuoteen 2007 saakka, h\xc3\xa4nen tytt\xc3\xa4rens\xc3\xa4 Sirkka Lekman, aluksi sijaisena mutta is\xc3\xa4ns\xc3\xa4 sairastuttua vuodesta 1992 l\xc3\xa4htien vakituisena. H\xc3\xa4n oli avustanut is\xc3\xa4\xc3\xa4ns\xc3\xa4 Linnanm\xc3\xa4ell\xc3\xa4 jo 11-vuotiaasta alkaen liimaamalla valmiit siluetit valkoiselle paperille ja perim\xc3\xa4ll\xc3\xa4 maksun.'